Centrum vedecko-technických informácií SR
               	Lamačská cesta 8/A, 811 04 Bratislava

SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Mgr. Monika Bideau Repčíková,
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Odborná poradkyňa pre vedu a výskum, 
anglický, francúzsky, nemecký, český 

2.  Zahraničná pracovná cesta:
Belgické kráľovstvo, Brusel, 03.02. (00:01) - 28.02.2020 (23:59) 
Zahraničná pracovná cesta prerušená v dňoch: 24. – 27.02.2020 
Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa vo februári 2020 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2020. Od toho sa odvíjali aktivity, ktoré som v rámci pobytu uskutočňovala.

Pre lepšiu čitateľnosť sú aktivity rozdelené do 4 podskupín :
1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
2. Vykonávanie informačnej činnosti a komunikácia s relevantným segmentom vedeckej komunity a podnikov
3. Organizovanie stretnutí, konferencií, seminárov a iných podujatí
4. Stručný priebeh rokovaní, resp. študijného pobytu

1.	Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
1.1	Druhý workshop k novému partnerstvu pre výskum a vývoj v oblasti prechodu k čistým zdrojom energie European Co-fund Partnership on the Clean Energy Transition (CET), 11.2.2020
Úvod:
•	Dnešný workshop otvoril Haitze Siemers (DG ENER). Uviedol, že návrh prezentovaný skupinou ČŠ bude základom pre dnešné diskusie. EK sa navrhuje zamerať na identifikáciu výziev či prekážok pre budúce CET partnerstvo. SET Plán a energetická transformácia vo všeobecnosti budú jadrom partnerstva a tieto potrebujú výraznejšie úsilie.
•	Koherencia a koordinácia je podľa EK jednou z najdôležitejších výziev. Práve túto výzvu by malo partnerstvo reflektovať. EK v tomto smere chváli kvalitu predloženého predbežného návrhu.

Ďalšie kroky podľa EK sú nasledovné:
1.	Na základe návrhu je potrebné vytvoriť solídnu organizačnú štruktúru, akou budú národné autority disponovať. Táto štruktúra by nemala byť prílišnou administratívnou záťažou pre zúčastnených, je potrebné nájsť vyvážený stred.  
2.	Otvorenosť tém, flexibilita, možnosť modifikovať témy počas trvania partnerstva. Je potrebné nájsť balans medzi prílišnou otvorenosťou tém, ktoré by tým stratili svoj špecifický dopad, ale vyhnúť sa zároveň príliš rigidným cieľom.  
3.	Vytvoriť potrebné linky k: 1) cieľom Európskeho ekologického dohovoru (Green Deal), 2) finančným nástrojom – zabezpečiť centrálny a koordinovaný prístup k financiám, 3) národným klimatickým plánom a cieľom, musia byť koherentné, 4) zaistiť, aby sme brali do úvahy ostatné piliere HEU a predovšetkým Európsky výskumný priestor (ERA).
4.	Medzinárodná spolupráca: EU má na svedomí len 10% CO2 emisií, a teda je nevyhnutná ekonomická a technologická spolupráca s cieľom prispieť k rozvoju technológií a produkcie energie z obnoviteľných zdrojov v ďalších krajinách. 
Hélène CHRAYE (DG RTD):
•	Uviedla, že EK zaslala nominovaným zástupcom súbor dôležitých dokumentov. Pripomína, že ide o spolufinancované partnerstvo, kde je potrebné vyvinúť iniciatívy zo strany ČŠ. EK je len v úlohe facilitátora tohto procesu.
•	Pripomenula, že zatiaľ nie sú vypracované hodnotenia „needs assessment“ pre partnerstvá, a preto ich zoznam nie je uzatvorený. Ďalší dôležitý bod je rozpočet a načasovanie partnerstva. Ak by malo byť partnerstvo spustené už v roku 2021, návrh musí byť hotový do konca februára. V opačnom prípade musí byť odložené na pracovný program na rok 2022. Návrh však musí byť silný, aby bol pozitívne hodnotený a uspel.
•	SRIA (Strategická výskumno-inovačná agenda) partnerstva CET musí mať dopad na regionálne programy v ČŠ a vytvoriť s nimi synergie. 
•	EK prijala viacero návrhov od ČŠ na tému Open Space, ktorým bude venovaná pozornosť v poobednej časti.

1.	Valetina Pinna (DG REGIO) – Prezentácia o synergiách s nástrojmi kohéznej politiky (prezentácia bude zaslaná po konci podujatia)

•	V prezentácii zdôrazňuje, že cieľom zúčastnených strán by malo byť vytvorenie synergie medzi partnerstvom CET a EŠIF.
•	Táto prezentácia bola zameraná na ERDF a ECF (ktoré sú v pôsobnosti DG REGIO), ESF riadi DG EMPL.

Vybrané zaujímavé body:
•	Odporúča využívanie tematických S3 platforiem. SR je začlenená v 1 partnerstve.
•	„S3P Energy“ obsahuje 6 rôznych partnerstiev v oblasti energetiky, vždy sú lídrom 2 krajiny a ostatné sú partnermi.
•	Uvádza, že integrácia regionálneho rozmeru do európskeho partnerstva je želaným javom, aktéri sú totiž často tie isté subjekty.
•	Just Transition Fund (najmenej 100 mld. EUR) pre regióny podstupujúce ekonomickú transformáciu pre adaptáciu na zmenu klímy.
Dôležité: Synergie spolufinancovaných partnerstiev s EŠIF:
! Bolo potvrdené že by malo by byť možné (resp. z legálneho hľadiska bude určite možné) spolufinancovať partnerstvo/alebo jeho časť cez EŠIF. V minulosti ich nebolo možné kombinovať. Modality budú definované neskôr. DG COMPET musí definovať tieto modality vzhľadom na GBER – pravidlá štátnej pomoci.
-	EŠIF : najviac 5% z alokovaných zdrojov môže byť presmerovaných do Horizon Europe.
-	Pre ilustráciu, ak je daných 5% presmerovaných na úrovni programu, uplatňujú sa pravidlá Horizon Europe (výhodnejšie a jednoduchšia administrácia pre príjemcov).
-	Ak je daných 5% presmerovaných na úrovni projektu, uplatňujú sa pravidlá pravidlá ERDF.
-	Príklad už z H2020: PT spolufinancovalo Eurostars z EŠIF.
V prípade záujmu je možné ďalšie detaily poskytnúť Jorg Niehoff alebo je možné kontaktovať Unit Valentiny Pinna.

2.	 Prezentácia návrhu (Lisa Lundmark, SE)
Partnerstvo CET vidí ako súčasť širšieho politického kontextu, ktoré v konečnom dôsledku prispievajú k naplneniu cieľov udržateľného rozvoja - SDGs.
Víziou je dosiahnutie Európy ako 1. klimaticky neutrálneho kontinentu do roku 2050.
Definuje oblasti, ktoré by malo/mohlo partnerstvo adresovať:
•	A climate neutral, flexible and robus energy system
•	A development of clean energy production and conversion technologies
•	Digital transformation 
•	Storage and its integration in energy system
•	Circular flows in the energy sector for an ecologically sustainable energy
•	A just an inclusive energy transition 
•	Sector integration
! Dôležité: Národné autority by mali prejaviť svoj záujem o začlenenie sa do partnerstva do konca februára, už spoločne s možnými alokovanými zdrojmi (odhad). Kontaktnou osobou je Lisa Lundmark (lisa.lundmark@swedishenergyagency.se). 
•	SE zároveň žiada všetky národné autority, aby vyplnili formulár pod názvom „Call for interests for Thematic Priority in CETP“ ak možno do 14. februára a odoslali na (lisa.lundmark@swedishenergyagency.se). V prípade otázok je potrebné kontaktovať Lisu Lundmark.
•	Konanie workshopu ku všetkým partnerstvám dňa 10. marca 2020 : 1-2 zástupcovia z každého partnerstva vrátane CETP a z každého ČŠ (pozvánka bola zrejme odoslaná na Strategický Shadow PC). 

Diskusia:
-	Ako zaistiť, aby sa jednotlivé spolufinancované partnerstvá neprekrývali? Analýza musí byť vykonaná zo strany EK a proces pôjde aj cez Tieňový SC PC. Preto je potrebné úzko spolupracovať s Tieňovým SC PC.
-	NL sa spytuje, ako môžeme do tohto partnerstva zahrnúť krajiny východnej Európy, nakoľko väčšina zatiaľ vôbec neprejavuje iniciatívu.
-	NO poznamenáva, že EEA Norway granty môžu byť tiež použité na spolufinancovanie aktivít partnerstva.
-	EK varuje pred 3 rizikami predbežného návrhu:
- prílišné zameranie na soft techniky
- príliš zložitá riadiaca štruktúra, ktorá môže konzumovať príliš veľa času a ľudských zdrojov
- konštatuje neprítomnosť „nových ČŠ“, považuje to za smutný fakt, zároveň upozorňuje na to, aby partnerstvo nenabralo prílišné rozmery, ktorého požadovaný príspevok od Komisie bude veľmi objemný. 

3. Vstup : Jorg Niehoff – expert na partnerstvá
•	Poznámka ku konfliktu záujmov: Ako bolo uvedené na prvom workshope, koneční príjemcovia prostriedkov z partnerstva nesmú byť jeho členom ani byť prítomní v akomkoľvek jeho poradnom orgáne.
To v praxi znamená:
-	Grant agreement (GA) musí byť vytvorený len členmi konzorcia.
-	Tematické priority môžu byť vytvorené aj na základe konzultácie so zainteresovanými stranami, ktoré sú potenciálnymi príjemcami prostriedkov. 
-	Signatár a vykonávateľ kontraktu (t.j. národná autorita, agentúra financujúca výskum) môže byť neskôr zmenený, pokiaľ to nezmení implementáciu vybraných projektov a objem prostriedkov z jeho strany zostane garantovaný.

•	Opätovné potvrdenie používania EŠIF, modality sa stále dojednávajú.
•	V minulosti bolo 15 ERA-NETOV na tému energetiky, teraz bude 1 spolufinancované partnerstvo
•	Spolufinancované partnerstvo by malo dostať spolufinancovanie max. 30% zo strany EK – toto platí na celé trvanie partnerstva. Niektoré aktivity môžu byť financované aj na 100% Komisiou, napr. CSA, ale v tom prípade budú iné aktivity financované menej. 
•	Otázky môžu národné autority posielať zástupcom EK. 
Diskusia:
•	ES vyžaduje guidelines o presnom spôsobe využívanie EŠIF pre spolufinancované partnerstvá. Okrem iného ERA-LEARN by mala vyvinúť nejaké guidelines.
•	EK uvádza, že národné autority sa zaviažu na 7 rokov, ale nevyplatí všetko naraz, ale tieto peniaze sa prerozdelia medzi ročné pracovné programy a štáty odovzdávajú prostriedky na konkrétne výzvy.
•	LV sa spytuje na objem výdavkov na administráciu partnerstva. EK na to nemôže odpovedať, konzorcium toto vloží do svojej dohody, t.j. je to predmetom jeho dohody.
Záver:
•	EK výrazne vyzýva k účasti „nových členských štátov“ na tomto partnerstve.
•	EK pripomína, že EK hrá úlohu facilitátora a vyzýva ČŠ na spoluprácu. 
•	SE vyzýva na vyplnenie formulára pre spätnú väzbu k svojmu návrhu (ak možno do 14/02).
1.2 Zasadnutie Pracovnej skupiny IGLO Implementation, 13.2.2020
Dňa 13. februára 2020 sa uskutočnilo ďalšie stretnutie Pracovnej skupiny IGLO Implementation. Rečníkom podujatia bol Linden Farrer (oddelenie Science and Society, G.4, DG RTD), ktorý účastníkom poskytol prezentáciu na témy: Veda pre spoločnosť a so spoločnosťou (SwafS), Zodpovedný výskum a inovácie (RRI) a občianska veda (Citizen science). Prierezová téma podujatia tak bola občianska angažovanosť v programe Horizont 2020 a nadchádzajúcom Horizon Europe.  
Veda pre spoločnosť a so spoločnosťou (SwafS):
•	Oblasť SwafS s celkovým rozpočtom 462 mil. EUR je neoddeliteľnou súčasťou programu Horizont 2020 a zameriava sa predovšetkým na budovanie účinnej spolupráce medzi vedou a spoločnosťou.
•	SwafS má v programe Horizont 2020 určený kľúčový ukazovateľ výkonnosti (KPI): je ním počet uskutočnených aktivít na podporu inštitucionálnych zmien, ktoré program podporuje s cieľom priniesť viac zodpovedného výskumu a inovácií (RRI), vyžadujúceho, aby výskum zodpovedal skutočným potrebám spoločnosti. Cieľom programu je priniesť 100 inštitucionálnych zmien v organizáciách uskutočňujúcich výskum a inovácie do konca trvania programu H2020.
•	V oblasti SwafS nájdeme 8 hlavných typov činností, ako napríklad: kariéra vo vede; rodová rovnosť vo výskume a inováciách, otvorený prístup k údajom a ďalšie. Ku nim patrí aj aktivita na posilňovanie občianskej angažovanosti vo vede.
•	Existuje veľké portfólio SwafS projektov, ktoré sú zamerané na 4 hlavné ciele:   
o	 Inštitucionálne, územné a priemyselné zmeny;
o	 Spoločné vytváranie a navrhovanie postupov;
o	 Komunikácia vedy;      
o	 Začlenenie RRI a podpora politiky založenej na dôkazoch.
Zodpovedný výskum a inovácie (RRI):
•	RRI je prierezovou témou programu Horizont 2020 a jeho cieľom je povzbudiť spoločenských aktérov, aby spolupracovali počas celého výskumno-inovačného procesu, s cieľom lepšie zosúladiť výskum a vývoj a jeho výsledky s hodnotami, potrebami a očakávaniami spoločnosti.
•	Pre tému RRI je príslušným KPI počet občanov, občianskych spoločenstiev (CSOs) a ďalších spoločenských subjektov prispievajúcich k spoločnému vytváraniu vedeckých programov a vedeckého obsahu.
•	Vytvorenie špecifického sektora pod názvom „Mainstreaming RRI“ na DG RTD malo pozitívny vplyv na rozvoj tém s prvkami RRI v programe. Zámerom je presunúť sa od financovania projektov študujúcich koncepciu RRI ako princípu, smerom k projektom, ktoré už budú RRI zavádzať do praxe.
•	Presný počet projektov súvisiacich s RRI nie je známy, avšak DG RTD je spokojné s odhadmi založenými na projektoch označených ako používajúcich prístup RRI, ktorých je približne 2600. Samotné označovanie robia manažéri programov z radov EK po vyhodnotení návrhov a pred podpísaním Zmluvy o grante. Samotní manažéri programov dostávajú pokyny prostredníctvom oddelenia G.4 na DG RTD.
•	Percento projektov, ktoré majú označenie RRI sa značne líši v závislosti od oblasti programu (od 0,3% pre ERC do 80% pre SwafS), ich priemerný počet v H2020 postupne rastie a v súčasnosti je na úrovni 11%.
Občianska veda (Citizen science):
•	Európska komisia nedisponuje jednoznačnou definíciou občianskej vedy, avšak vo všeobecnosti sa občianska veda definuje ako zapájanie občanov do výskumu a inovácií v širokom zmysle.
•	Napriek mnohému úsiliu, občianska veda stále nie je uznaná ako platný producent vedy a znalostí.
•	Počet projektov zapojených do občianskej vedy sa líši v závislosti od oblasti programu, s najvyšším počtom zaznamenaným v Swafs, SC6 (Bezpečné spoločnosti), MSCA a IKT.
•	Občianska veda sa stáva pre Komisiu a ďalšie generálne riaditeľstvá (napr. DG CONNECT, REGIO, JRC) dôležitým prvkom, a preto ju tiež podporujú vo svojich činnostiach.
Napredovanie v oblasti otvorenej vedy (Open science):
•	Zapojenie občanov bude rozhodujúce v procese navrhovania výskumno-inovačných misií programu Horizon Europe.
•	RRI bude aj v nasledujúcom programe pokračovať ako prierezová téma a bude spojená s 2 Key Impact Pathways (KIP) programu (Príloha V regulácie): 
1. Key Impact Pathway 3: Podpora šírenia vedomostí a otvorenej vedy
2. Key Impact Pathway 6: Posilnenie zavádzania inovácií v spoločnosti
•	Tieto cieľové hodnoty budú splnené v závislosti od svojho charakteru:
•	Krátkodobé - počas trvania projektu +  3 roky
•	Strednodobé: 3 až 5 rokov po ukončení projektu
•	Dlhodobé: 7 - 10 rokov po ukončení projektu
•	Dnešná oblasť H2020 - SwafS bude adresovaná v časti programu Horizon Europe „Reforma a zlepšenie európskeho systému výskumu a inovácií“
Viac informácií:
•	SwafS - Veda pre spoločnosť a so spoločnosťou
•	RRI - Responsible Research and Innovation 
•	Citizen science 
•	Open science 
1.3 Správa z tematického workshopu k nástrojom pre "Šírenie excelentnosti a rozširovanie účasti" v programe Horizont 2020, 20.2.2020
Dňa 20. februára 2020 sa v Bruseli konal tematický workshop zameraný na nástroje programu Horizont 2020 pre Šírenie excelentnosti a rozširovanie účasti (SEWP). Podujatie zorganizovala CLORA (Asociácia francúzskych výskumných inštitútov v Bruseli) v spolupráci so Styčnou kanceláriou SR pre výskum a vývoj (SLORD).
Ako prvá rečníčka vystúpila prof. Tatiana Kováčiková, PhD., ktorá pôsobí na Žilinskej univerzite v Žiline a tiež pôsobila ako ERA Chair v rámci projektu univerzity ERAdiate. Prezentácia prof. Kováčikovej bola rozdelená na tri hlavné témy:
1)      Kompletný prehľad nástrojov oblasti programu Horizont 2020 – Šírenie excelentnosti a rozširovanie účasti, známej tiež ako „Widening nástroje“. Tieto nástroje boli zavedené  EK do programu H2020 na základe nízkej účasti skupiny krajín (EÚ13, Luxembursko a Portugalsko) na siedmom rámcovom program EÚ pre výskum (FP7); Základnými a najznámejšími nástrojmi sú Teaming,Twinning a ERA Chair, no pod SEWP shémy spadá aj COST, Policy Support Facility a podpora pre Národné kontaktné body.
2)      Predstavenie Žilinskej univerzity v Žiline a jej aktivít, zdieľanie skúseností vyplývajúcich z projektu ERAdiate a ERAdiate+ na Žilinskej univerzite a osobnej skúsenosti ako ERA Chair, vrátane uvedenia pozitívnych výsledkov projektu v podobe zvýšenej účasti na projektoch programu Horizont 2020, ale aj výziev, s ktorými sa musel projektový tím vysporiadať;
3)      Predstavenie kľúčových odkazov správy pod názvom „Success factors of H2020 widening instruments in Slovakia: lessons learnt and future outlook“. Správa nadväzujúca na výstupy uskutočneného workshopu v rámci projektu Eradiate+ (20. máj 2019, Žilinská univerzita v Žiline) identifikovala 4 hlavné faktory úspešnej implementácie „Widening“ projektov:
•	Štartovacím bodom je priamy prístup k excelentnému výskumu a vysokokvalitným výskumníkom a schopnosť pritiahnuť a udržať talenty (tzv. brain gain) na svojom pracovisku;základom úspechu pre inštitúciu je vytvoriť kritickú masu výskumníkov, ktorí sú ochotní a schopní pracovať na medzinárodných projektoch;
•	Potreba disponovať kvalitnými príležitosťami pre odbornú prípravu a získanie pracovnej pozície – kľúčovou podmienkou úspechu je investovať do zručností svojich lokálnych pracovníkov, vrátane administratívnych zamestancov zodpovedajúcich za úlohy spojené s implementáciou takýchto projektov;
•	Ďalším dôležitým faktorom úspechu a udržateľnosti dopadu projektu projektu je identifikácia príležitostí pre biznis, infraštruktúru a ďalšie financovanie aktivít – v tomto smere je získanie „Widening“ projektu užitočné pre zvýšenie svojej reputácie vo svojom národnom systéme a posilní schopnosť pritiahnuť podporu národných autorít. Je vysoko potrebné, aby boli zo strany národných autorít vytvárané synergie medzi programom Horizont 2020 a inými (národnými) schémami, napr. EŠIF, a dôraz kladený na ich vzájomné logické prepojenie.
•	Štrukturálna zmena: mnohé organizácie v rámci tzv. widening krajín, alebo ich národné systémy nie sú plne pripravené na zapojenie sa do európskych výskumných programov a do medzinárodných projektov. Jedno z možných riešení je poskytnutie dostatočnej autonómie vedúcemu oddelenia zodpovedného za projekt (napr. Twinning alebo Teaming) a zároveň garancia dostatočnej inštitucionálnej podpory, idúcej aj nad rámec výskumných aktivít (napr. zabezpečenie právneho poradenstva).
Francúzsky pohľad na tému priniesol Emmanuel Pasco-Viel, koordinátor národných kontaktných bodov pre oblasť H2020 pre Šírenie excelentnosti a rozširovanie účasti na francúzskom ministerstve vysokoškolského vzdelávania, výskumu a inovácií. Francúzsko sa nachádza v poradí na 5. mieste najaktívnejších krajín z radov tých, ktorí v schémach SEWP figurujú ako pokročilí partneri s aktuálnym počtom 338 účastí. Pri pohľade na počet účastí Nemecka (717) či Talianska (535), však Pasco-Viel uznáva, že je tu pre Francúzsko priestor na zlepšenie účasti. Vedúce inštitúcie sú CNRS, CEA, INRIA, v zozname sa však nachádzajú aj viaceré univerzity. Aktivity asociácie COST sú vysoko cenené vo francúzskom prostredí a francúzski partneri figurujú v 98% akcií COST.
Témou workshopu bol tiež pilier budúceho rámcového programu EÚ pre výskum a inovácie, Horizon Europe, ktorý bude niesť názov „Rozširovanie účasti a posilnenie Európskeho výskumného priestoru“. Pilier nadviaže na aktivity programu Horizont 2020 v tejto oblasti a ďalej ich rozšíri. Perspektívu Európskej komisie a aktuálny stav vývoja spomínaného piliera predstavila Magda de Carli, z oddelenia ERA & Country Intelligence na DG RTD. Magda de Carli pripomenula, že finančný balíček pre tento pilier bude tvoriť 3,3% celkového rozpočtu programu Horizon Europe. Ten však v súčasnosti nie je finalizovaný a záleží od výsledku celkových negociácií v rámci VFR (viacročného finančného rámca EÚ). Ďalej bol uvedený súčasný stav diskusií okolo celého radu možných vylepšení budúcej oblasti „Rozširovanie účasti a šírenie excelentnosti“ a jeho noviniek, ku ktorým patrí:
•	Možnosť získať v aktivitách Teaming, Twinning a ERA Chair rozpočet aj na výskumné aktivity (napríklad na odštartovanie aktivít novo založeného výskumného centra);
•	Vytvorenie silnejšej opory držiteľom ERA Chair;
•	Aktivity asociácie COST plne začlenené a financované z piliera „Rozširovanie účasti a šírenie excelentnosti“;
•	Nástroj Hop-on, ktorého detaily nie sú uzavreté, v skratke však ide o nástroj pre „Widening“ krajiny pre zapojenie sa do vznikajúceho konzorcia s čerpaním rozpočtu z piliera „Rozširovanie účasti a šírenie excelentnosti“, ako pomoc pri získaní prvej skúsenosti s výskumnými projektami;
•	Nástroj „match-making“ pre podporu brokerage podujatí s účasťou krajín EÚ 13;
•	Diskutuje sa tiež o možných nástrojoch na podporu vyváženejšej cirkulácie mozgov v súčinnosti s programom Marie-Sklodowska Curie (ale aj ERC alebo EIC) a v synergii s financiami v rámci ESF (Európsky sociálny fond) alebo ERDF (Európsky fond regionálneho rozvoja);
•	Podpora uznávania značky Seal of Excellence a dofinancovanie takýchto excelentných návrhov z prostriedkov EŠIF (Európskych štrukturálnych a investičných fondov) dostupných v danom regióne.
Podujatie sprevádzali živé diskusie a množstvo relevantných otázok zo strany účastníkov.
Prezentáciu prof. Tatiany Kováčikovej, PhD. nájdete tu. Program podujatia nájdete tu.
2. Vykonávanie informačnej činnosti a komunikácia s relevantným segmentom vedeckej komunity a ďalších inštitúcií/organizácií
2.1 Prevádzkovanie informačného portálu
V priebehu mesiaca február 2020 boli na webovej stránke SLORD každodenne zverejňované aktuality z oblasti vedy, výskumu a inovácií, plánované podujatia, informačné dni a odporúčania pre oblasť výskumu a inovácií v EÚ. Prebiehajú aj prípravy na modernizáciu portálu SLORD a jeho harmonizáciu s novým ERA Portálom, pričom plánovaný prechod na novú verziu portálu je marec 2020.
Pravidelne bol aktualizovaný aj profil SLORD na Facebooku či na Twitteri. Taktiež bol pripravený newsletter, ktorý bol adresovaný približne 2.900 kontaktom z prostredia slovenskej vedy, výskumu a inovácií.
2.2 Komunikácia s relevantným segmentom vedeckej komunity a ďalších inštitúcií/organizácií
Dialóg s nasledovnými osobami, resp. inštitúciami: 
1.	s národnými delegátmi a národnými kontaktnými bodmi (NCP) pre programové výbory rámcového programu pre výskum a inovácie Horizont 2020;
2.	so Stálym zastúpením SR pri EÚ, predovšetkým so zástupcami pre výskum a vývoj a vysokoškolské vzdelávanie;
3.	s Národnou agentúrou programu Erasmus+ pre vzdelávanie a odbornú prípravu (SAAIC);
4.	so Slovenskou rektorskou konferenciou (SRK);
5.	ďalšími verejnými a súkromnými slovenskými subjektami podľa potreby a záujmu. 
3. Organizovanie stretnutí, konferencií, seminárov a iných podujatí
3.1 Organizácia podujatia „IGLO Open – Budúcnosť Európskeho výskumného priestoru (ERA)“

Kancelária SLORD vo februári 2020 organizovala informačné podujatie na predstavenie nadchádzajúceho smerovania Európskeho výskumného priestoru (ERA), ktorá je v súčasnosti mimoriadne diskutovanou témou. Podujatie je naplánované na 3. marca 2020 za účasti predstaviteľa Európskej komisie (Marnix Sturgeon, DG RTD) a vedúceho oddelenia pre výskum a inovácie na Stálom zastúpení spolkovej republiky Nemecko pri EÚ (Michael Vorländer). Počet účastníkov sa odhaduje na 80 – 100 osôb.
3.2 Návšteva predsedov akadémií vied z V4 v Bruseli

Styčné kancelárie V4 sa aktívne pripravujú na 3-dennú návštevu predsedov akadémií vied z V4 v Bruseli, ktorá sa uskutoční 8. – 10. júna 2020.

Pracovníci štyroch kancelárií pripravili oficiálnu pozvánku na osobné stretnutie medzi novou komisárkou pre pre výskum, inovácie, vzdelávanie, kultúru a mládež, Mariyou Gabriel a predsedami 4 akadémií vied, ako aj pre ďalších významných predstaviteľov Európskych inštitúcií. Okrem komisárky Gabriel pozvanie na osobné stretnutia s predsedami prijali aj Jean-Eric Paquet, generálny riaditeľ DG RTD a Mauro Ferrari, prezident Európskej výskumnej rady (ERC). 
3.3 Príprava regionálnych workshopov k programu Horizon Europe

Organizácia informačných podujatí v krajských mestách SR k programu Horizon Europe
Na základe príkladov dobrej praxe, uskutočnených, prebiehajúcich a pripravovaných iniciatívach v členských štátoch EÚ vrátane požiadavky výskumno-inovačnej komunity na Slovensku vznikol návrh, aby sa na najväčších výskumných slovenských univerzitách v krajských mestách uskutočnili informačné podujatia, ktorých cieľom je účastníkov oboznámiť so základnou štruktúrou a pripravovanými opatreniami, ktoré budú spustené so začiatkom nadchádzajúceho rámcového programu EÚ pre výskum a inovácie, Horizon Europe. 

Cieľom je prepojiť zástupcov akademickej a výskumnej sféry, zástupcov priemyslu a malých a stredných podnikov a vytvoriť platformu, ktorá si kladie za prioritu informovať účastníkov o programe Horizon Europe.
Mestá: Bratislava, Nitra, Žilina, Banská Bystrica, Košice
Termíny podujatí boli definované v priebehu februára 2020 nasledovne: 
•	V ZA: termín 7.4.2020, zastrešuje M.B. Repčíková, J. Šimkovič
•	V BA: termín 12.5.2020, miesto konania aula Univerzity Komenského, zastrešuje T. Ruá, Iveta Hermanovská  
•	V BB: termín 19.5.2020, zastrešuje T. Ruá a K. Šimková
•	V Nitre: termín 1.6.2020, zastrešuje M. B. Repčíková, N. Hurtová
•	V KE: termín 2. polovica roka 2020, podujatie bude zastrešovať A. Kurucz
3.4 Príprava jarnej edície tréningu pre projektových manažérov H2020
Kancelária SLORD sa aktívne pripravuje na ďalšiu edíciu tréningu pre projektových manažérov, ktorý sa uskutoční v dňoch 20. - 22. apríla 2020 v Bruseli. 

4.  Stručný priebeh rokovaní, resp. študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Zápisy zo všetkých relevantných verejných podujatí sú priebežne zverejňované na webe SLORD a dostupné všetkým záujemcom. 
Konferencie, semináre, podujatia – Február 2020: 
				Február 2020:		
Dátum	Čas	Miesto	Účastník (SLORD)	Účastníci	Podujatie	
04.02.2020	16:30– 18:30	Európsky parlament	Monika Bideau Repčíková	Široká výskumno-inovačná komunita	4. Európsky inovačný samit: Conference Session 'Digital Transformation – Economy, Sovereignty, Security'	
05.02.2020	11:15 – 13:30	Veľvyslanectvo FI v Belgicku	Monika Bideau Repčíková, TR	Zástupcovia siete IGLO	Seminár IGLO Open na tému nástroja Eurostars 2 a jeho vyhliadok pre Eurostars 3	
06.02.2020	14:00 – 18:00	The Square 	Monika Bideau Repčíková	Široká komunita zástupcov pre regionálne politiky, kohézne politiky, výskumno-inovačná komunita	Konferencia DG REGIO: Engaging citizens for good governance in cohesion policy	
11.02.2020	10:00 – 16:30	Albert Borchette Conference Centre	Monika Bideau Repčíková	Zástupcovia ministerstiev a agentúr financujúcich výskum v oblasti energetiky	2nd Co-creation Workshop on the CET Partnership 	
13.02.2020	10:00 – 12:00	KOWI	Monika Bideau Repčíková	Členovia pracovnej skupiny	Zasadnutie pracovnej skupiny IGLO pre implementáciu	
18.02.2020	09:00 – 16:30	Budova VM3 (Rue Van Maerlant 2)
	Monika Bideau Repčíková	Široká európska výskumno-inovačná komunita	A Robust Innovation Ecosystem for the Future of Europe	
20.02.2020	09:00 – 16:15	CLORA	Monika Bideau Repčíková, TR	Bruselská výskumná komunita 	Workshop zameraný na nástroje oblasti SEWP  	

Stretnutia a rokovania - Február 2020: 
Február 2020:	
Dátum	Čas	Miesto	Účastník (SLORD)	Účastníci	Téma stretnutia	Záznam	
04.02.2020	09:30 – 11:30	SLORD (Skype)	Monika Bideau Repčíková, TR	Projektový tím SK4ERA	Porada SK4ERA	Zápis	
05.02.2020	10:00 – 11:00	Styčná kancelária RO pre výskum a technológie	Monika Bideau Repčíková	Pozvaní účastníci (akademickí pracovníci / ich zastupcovia v Bruseli)	Predstavenie univerzitnej aliancie Innovolution 		
06.02.2020	10:00 – 12:00	V4 Raňajky	Monika Bideau Repčíková, TR, AK	Zástupcovia styčných kancelárií (CZELO, PolSCA) a SZ HU pri EÚ v Bruseli	Plánovanie V4 tréningu pre projektových manažérov, rozdelenie úloh, plánovanie návštevy predsedov akadémií vied V4 v Bruseli, výmena informácií		

6.	Odporúčané závery:

Pokračovať v informovaní slovenskej výskumno-inovačnej komunity o napredovaní v príprave nového rámcového programu Horizon Europe. Kancelária SLORD v tomto smere : 
•	pravidelne zverejňuje informácie na svoj webový portál, 
•	organizuje a pripravuje podujatia zamerané na novinky programu Horizon Europe v 5 krajských mestách v priebehu roka 2020, 
•	organizuje jarnú edíciu V4 tréningu pre projektových manažérov, na ktorom budú výrazne zastúpené témy týkajúce sa podoby nového programu,
•	ďalšie aktivity podľa príležitostí (konzultácie, odporúčania a i.).
6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.   Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete: áno

Správu vypracoval: Monika Bideau Repčíková	
Dátum: 11.3.2020

								
Správu schválil:  prof. RNDr. Ján TURŇA, CSc., generálny riaditeľ